b'\n_START_ARTICLE_\nJounieh\n_START_PARAGRAPH_\nJounieh (izg. \xc5\xbd\xc3\xbanje) (arabsko \xd8\xac\xd9\x88\xd9\x86\xd9\x8a\xd9\x87) je libanonsko obalno mesto z okoli 350.000 prebivalci v ozkem pasu med sredozemsko obalo in pobo\xc4\x8dji gorovja Libanon. Nahaja se pribli\xc5\xbeno 15 km severno od Bejruta, vendar sta se obe mesti zaradi hitrega \xc5\xa1irjenja \xc5\xbee povsem spojili. V mestu je tudi sede\xc5\xbe\xc2\xa0\xc2\xbbmaronitskega patriarha Antiohije\xc2\xab, poglavarja maronitske cerkve._NEWLINE_Prete\xc5\xbeno kr\xc5\xa1\xc4\x8dansko (maronitsko) naselje je dolgo bilo dokaj nepomebno ribi\xc5\xa1ko mestece. V 50. letih 20. stoletja so na pobudo takratnega libanonskega predsednika Camilla Chamouna pri\xc4\x8deli graditi znamenito igralnico Casino du Liban, ki je simbolizirala bejrutsko dekadenco in relativno liberalnost Libanona glede na arabske sosede. Odprli so jo leta 1959._NEWLINE_Pravi razcvet je, ironi\xc4\x8dno, do tedaj zaspanemu kraju prinesla libanonska dr\xc5\xbeavljanska vojna. Bogatej\xc5\xa1i kristjani se navkljub vojni niso hoteli odpovedati dotedanjemu \xc5\xbeivljenjskemu slogu in so iz poru\xc5\xa1enega Bejruta pri\xc4\x8deli zahajati na zabave v Jounieh, ki ga vojna vihra ni dosegla. Hitro so zrasla zabavi\xc5\xa1\xc4\x8da, hoteli in stolpnice, mesto pa se je stihijsko hitro \xc5\xa1irilo v vse mo\xc5\xbene smeri. Po koncu vojne se je dobr\xc5\xa1en del zabavi\xc5\xa1\xc4\x8d vrnil v Bejrut, v Jouniehu pa je danes razvit obmorski turizem, priljubljen predvsem med libanonskimi izseljenci in \xc5\xa1tevilnimi gosti iz drugih arabskih dr\xc5\xbeav._NEWLINE_Z izjemo nekaj preostalih zgradb z otomansko arhitekturo v mestu ni omembe vrednih znamenitosti. Kabinska \xc5\xbei\xc4\x8dnica, znana kot\xc2\xa0\xc2\xbble t\xc3\xa9l\xc3\xa9f\xc3\xa9rique\xc2\xab\xc2\xa0najprej vodi tik ob oknih bli\xc5\xbenjih stolpnic, nato pa se za\xc4\x8dne strmo vzpenjati proti romarskemu cilju Harisa visoko nad mestom. Nedale\xc4\x8d od mesta se nahajata \xc5\xa1e jama D\xc5\xbeeita in soteska Nahr el-Kalb.'